Gange

'U **Gange** (chiamate da lle crestiáne d'u luèche *Ganga*, Devanagari गंगा) jè 'nu granne jume d'u subcondinènde indiane ca scè verse oriènde attraversanne le chianure d'u nord de l'Indie e 'u Bangladesh. Tène 'na longhezze de 2.510 km e le sorgènde sove sonde acchijate sus a 'u ghiacciaje de Gangotri jndr'ô state indiane de l'Uttarakhand, jndr'â ll'Himalaya cendrále. Spicce jndr'ô Gurfe d'u Bengale cu 'nu granne delte jndr'ô reggione d'u Sundarbans. Pe' assaje millenne ha godute de 'na posizione 'mbortande assaje jndr'â releggione indù jndr'â ll'Indie e jè adorate jndr'â forme sove personifecate d'a dèe Ganga. 

'U Gange 'nzime a lle suve affluènde tène 'nu bacine idrografeche ca se spànne sus a 'na grannèzze de cchiù o mène 'nu miglione de chilometre quadrate, ca supporte une de le reggione cchiù denzamènde populate d'u pianete Terra. Quase 'a metata d'a popolazzione de l'Indie jàvite jndre 'nu terze d'u territorie d'u paìse, combrese jndre 500 km d'a catene himalayane a lle 'nderne d'a Chianure d'u Gange.

Jndr'ô lìbbre suve *Discovery of India*, Jawaharlal Nehru scrive:
* *The Ganges, above all is the river of India, which has held India's heart captive and drawn uncounted millions to her banks since the dawn of history. The story of the Ganges, from her source to the sea, from old times to new, is the story of India's civilization and culture, of the rise and fall of empires, of great and proud cities, of adventures of man…*
* 'U Gange, specialmènde jè 'u jume de l'Indie, c'ha ppegghiáte prigionière 'u côre de ll'indiane e n'ha attratte assaje miglione a lle rive suve fine da ll'inizie d'a storie. 'A storie d'u Gange, d'a sorgènde sove a 'u mare, da le timbe andìche a lle nuève, jè 'a storie d'a civiltata e d'a culture de l'Indie, d'a nàscite e d'a cadute de 'mbere, de granne e ferzute cetate, de l'avvendure de l'omme… 

## 'U corse d'u jume
 
'U Gange tène l'origgene suve da ll'Himalaya nnande 'a confluenze de sèje jume: l'Alaknanda ca 'ngondre 'u Dhauliganga a Vishnuprayag, 'u Nandakini a Nandprayag, 'u Pindar a Karnaprayag, 'u Mandarini a Rudraprayag e pe' spiccià 'u Bhagirathi a Dev Prayag (da quiste punde 'u jume jè canosciute c'u nome de Gange) jndr'ô state indiane de l'Uttarakhand. 'U Bhagirathi jè conziderate 'a vanne iniziale sàtte-sàtte d'u jume, e le sorgènde sove tènene origgene 'nzign'u ghiacciaje de Gangotri, a 'n'altitudene de 7.756 metre sus a 'u levèlle d'u mare. 'U jume jè alimendate a ll'inizie da l'acque ca descènne da 'na serie de ghiacciaje 'mbrà cui quidde d'u Nanda Devi e d'u Kamet. 

Nnande avè percorse 200 km attraversanne l'Himalaya, 'u Gange scè passanne pe' le colline de Sivalik ad 'a cetata de Haridwar mete de pellegrenagge. Ad Haridwar 'na dighe pigghie le acque suve verse 'u *Ganges Canal*, ca colleghe 'u Gange c'u suve prengepále affluènde, 'ô Yamuna. 'U Gange, ca fine a quidde punde jè scursùte verse sud-ovest, cange 'u flusse suve verse sud-est attraverse le chianure d'u nord de l'Indie. 

'U Gange jndr'â lle suve prime 800 km de corse passe p'a cetata de Kanpur e cchiù nnande pigghie le acque d'ô Yamuna 'nzign'a cetata de Allahabad. Quiste punde jè canosciute cumme Sangam a Allahabad. Sangam jè 'nu luèche sacre pe' l'Induisme. Seconne andìche teste indù, 'na vôte 'nu terze jume, 'u Sarasvati, se aunìve a lle otre doje jume jndre stù punde. 

Aunènnose a 'nu munne de otre jume cumme 'u Kosi, Son, Gandaki e Ghaghra, 'u Gange ccrèje 'nu fronde d'acque granne assaje jndr'â vanne 'mbrà Allahabad e Malda jndr'ô Bengale Occidendale. Jndr'â vanne nnumenáte apprìme oltrepasse le cetate de Mirzapur, Varanasi, Patna e Bhagalpur. A Bhagalpur 'u jume, passate le colline e Rajmahal, accumenze ccu scè verse sud. A Pakur accumenze ccu sse spanne cu 'nu prime rame suve, 'u Bhāgirathi-Hooghly, ca vèje a ccrejà 'u jume Hooghly. 'Nzign'e a 'u confine c'u Bangladesh 'u *Farakka Barrage*, quagghiate jndr'ô 1974, condrolle 'u flusse d'u Gange, devianne de l'acque ca vèje ad alimendà 'nu canale collegate a 'u jume Hooghly tenute cchiù o mène franghe da 'u lime. 

Nnande avè passate 'u confine c'u Bangladesh, 'u rame prengepále d'u Gange jè canosciute cumme jume Padma fine a 'u punde jndre cui non ge 'ngondre 'u jume Jamuna, 'u prengepále rame d'u delte d'u Brahmaputra. Cchiù a valle 'u Gange jè alimendàte da 'u jume Meghna, 'u seconne rame prengepále d'u delte d'u Brahmaputra, e pigghie 'u nome de *Meghna*. 

Cu 'na larijèzze de 350 km de delte, 'u Gange se scètte pe' spiccià jndr'ô Gurfe d'u Bengale. Duranne 'u corse suve 'u jume tène 'nu regime assaje torrendizie cu portate mineme ca pòtene scènnere a mène de 600 m³/s e portate masseme ca pòtene ccu jèssere cchiù ìerte de 50.000 m³/s (accussì se iacchije 'nu rapporte de 1/83 'mbrà portate mineme e masseme) jndr'â lle piene ordenarije. Jndr'ô delte Gange-Brahmaputra, quanne le doje jume sonde 'mbiene, avène scarecate jndr'ô Gurfe d'u Bengale 'a portate granne assaje de 200.000 - 220.000 m³/s. Sule doje jume, 'u Rio de le Amazzone e 'u jume Congo, tènene 'na cchiù granna portate d'acque 'u flusse combinate d'u Gange, Brahmaputra e d'u sisteme Surma-Meghna. 

'U jume, jè pure caratterezzate da 'na ìèrte torbidezze de le acque (cchiù de 1,2 kg/m³ d'acque), accussì ca 'u delte scè nnanze assaje velocemènde jndr'ô mare anne nnande anne.

## Storie
Duranne 'u prime periode vediche, l'Indo e 'u jume Sarasvati jèvene conziderate le granne jume. Me cchiù nnande 'u Gange ha ddà pigghià 'u puèste prengepále cumme putìme vedè da lle assaje referemènde suve. 

Forse'u prime occidendale c'ha citate 'u Gange jè state Megastene. L'hé fatte cchiù vôte jndr'â fatije sove “Indika”: *l'Indie, arrète 'na vôte, tène assaje e granne jume navigabbele ca, da le lòre fonde jndr'â mundagne se spànnene longhe 'a frondiere settendrionale, attraversanne 'u paìse, e no picche de quiste, nnande ccu s'essere aunìte le une cu lle otre, retràsene jndr'ô jume chiamate 'u Gange. Ôsce quiste jume, 'a cui sorgènde jè de 30 granne stadie, scè da nord a sud, e scètte le acque sove jndr'ô mare ca ccrèje 'u confine oriendàle d'u Gangaridai, 'na nazione ca tène 'na granna ferze da ll'elefànde de granne dimenzione.* (Diodoro II.37.) 

A Rome jndre Chiazze Navone, 'a famuse sculture, 'a Fundane de le Quàtte Jume designate da Gian Lorenzo Bernini e quagghiate jndr'ô 1651, simbolegge le quàtte granne jume de totte 'u munne ('u Gange, 'u Nile, 'u Danubie e 'u Río de la Plata), 'n'rappresendanze de le quàtte continènde canosciute jndre quidde mumènde.

## Economije
  
'U bacine d'u Gange c'u terrene fertele sue jè de 'nu granne ajute p'u settore agrichele e l'economije de Indie e Bangladesh. 'U jume e le affluènde sue rijàlane 'na perenne fonde de acque pe' l'irrigazione de 'na reggione granna assaje. Le prengepále colture cundane rise, canne da zucchere, lendìcchie, seme uègghiôse, patane, e grane. Longe le sponde d'u jume, 'a presenze de piccele palude e laghette conzende 'na granna scelte de coltivazione cumme pe' esembie legume, diaulìcchie, senape, sesame e jute. Jè pure 'mbortande p'a pesche, pure ce 'u jume rumane assaje 'nguinate. 

'U turisme jè 'n'otra 'mbortande attivetate cu lle ttréde cetate sande pe' l'Induise: Haridwar, Allahabad, Varanasi ca attirane 'nu munne de pellegrine a lle acque sove.

## Ecologgije
  
'U jume accumenze ccu pigghie le prime acque 'nguinate picche nnande le sorgènde. 'Ô sfruttamènde commerciale d'u jume jè aumendate 'mbroporzione ad 'a ferzute crescite d'a popolazzione. Attraversanne vanne a ìerte denzetate javetative 'u Gange accumugghie grane quandeate de sostanze 'nguinànde, cumme pe' esembie Schistosoma mansoni e coliforme fecale, e ce se bbèvene le acque o cchiù semblecemènde ce se tràse jndre a quèste p'a balneazione comborte 'nu ìrtee rischie de se 'nfettà.

D'abbasce a l'aspette andropeche, 'a chianure gangeteche, cchiù granne de 1 miglione de km², rappresènde une de le vanne d'a terre cchiù denzamènde populate e cciù javetate 'n'senze assolute, accumugghianne quase mmmienze migliarde de crestiáne. Jndr'ô bacine sue se iacchijène doje megalopule cumme Delhi e Calcutta, cu cchiù o mène 20 miglione de crestiáne 'ndotale, me se iacchijène almène otre 50 agglomerate ccu cchiù de 1 miglione de crestiáne.
 
L'UN Climate Report de le Nazione Aunìte pubblicate jndr'ô 2007 inneche ca le ghiacciaje de l'Himalaya ca alimendane 'u Gange pòtene scumbarèscere apprìme d'u 2030, c'u rischie c'ô scorrere d'u jume ha ddà addevendà 'nu evende staggionale resultànde da le monsone.

## Otre pruggette